Spring oor 'n muur - 13 Mei 2020 - Vers-n-dag - BibleSA
Spring oor 'n muur - 13 Mei 2020
30Met u hulp loop ek 'n oormag storm,
met my God by my is geen stadsmuur vir my te hoog nie.
Psalm 18 is 'n koninklike lied van danksegging waarin Dawid as 'n dienaar van die Here uitgebeeld word wat met die hulp van God van al sy vyande verlos is.
Nadat hy talle hindernisse oorkom het, is Dawid se geloof baie sterk. Hy kan enigiets vermag! Die koning se verklaring dat hy bendes kan storm en oor mure spring, herinner my aan Paulus se beroemde woorde: "Ek is tot alles in staat deur Christus wat my krag gee." (Filippense 4:13)
Let daarop dat God Dawid gehelp het om al die hindernisse te oorkom eerder as om dit net bloot te verwyder. Selfs Dawid, God se gesalfde, maak nie daarop aanspraak dat die muur afgebreek is nie, slegs dat God hom die krag gegee het om oor dit te spring.
Alhoewel Dawid 'n militaris was wat in baie gevegte betrokke was en oorwinnings behaal het, dink ek nie hy het hierdie wonderlike psalm geskryf net om 'n historiese oorwinning te dokumenteer nie, maar wel om toekomstige geloofsgemeenskappe te inspireer. Duisende jare later word ons steeds geïnspireer deur die oorwinnings van mense soos Dawid en Paulus; God se kinders wat ons vooruitgegaan het.
Wat is die belangrikste ding wat jy al met die hulp van God bereik het? Watter mure moet jy oor spring? Wanneer jy bid, vra jy dat die mure afgebreek moet word of dat God jou in staat moet stel om oor dit te spring?
Gebed: Vader, wanneer ons op ons swakste is, help U ons om nuwe hoogtes te bereik. Toe ons kragteloos was, het U Jesus, ons Redder, aan ons gegee. Amen